MFCฝ่าน้ำท่วมขายกองอสังหาM-AAAเข้าเป้า
บลจ.เอ็มเอฟซี ฝ่าวิกฤติน้ำท่วม ปิดการขายกองทุนรวมอสังหาริมทรัพย์โรงแรมหรูบนเกาะพีพี ได้ตามเป้า มูลค่า 2,120 ล้านบาท
31 ต.ค. 2554

บลจ.เอ็มเอฟซี ฝ่าวิกฤติน้ำท่วม ปิดการขายกองทุนรวมอสังหาริมทรัพย์โรงแรมหรูบนเกาะพีพี ได้ตามเป้า มูลค่า 2,120 ล้านบาท
นายทอมมี่ เตชะอุบล  ผู้ช่วยกรรมการผู้จัดการ สายพัฒนาธุรกิจ บริษัทหลักทรัพย์จัดการกองทุน (บลจ.) เอ็มเอฟซี  ดูแลด้านกองทุนรวมอสังหาริมทรัพย์และโครงสร้างพื้นฐาน เปิดเผยว่า ผลการเสนอขายกองทุนรวมอสังหาริมทรัพย์ “เอ็มเอฟซี-อะเมซิ่ง อะลา  อันดามัน”  (M-AAA) ตั้งแต่วันที่ 12-28 ต.ค.ที่ผ่านมา ได้รับเสียงตอบรับจากนักลงทุนอย่างดี ทำให้ปิดขายกองทุนได้ตามเป้าหมาย มูลค่า 2,120 ล้านบาท
"นักลงทุนแสวงหาผลตอบแทนที่ค่อนข้างแน่นอน หลังจากที่สถานการณ์การลงทุนเป็นไปอย่างผันผวน จากความวิตกเกี่ยวกับวิกฤตหนี้ในยุโรปและสหรัฐฯ รวมทั้งความกังวลเกี่ยวกับปัญหาน้ำท่วมที่จะส่งผลกระทบต่ออัตราการขยายตัวของเศรษฐกิจในประเทศ"นายทอมมี่ กล่าว 
กองทุนรวม M-AAA ลงทุนด้วยการซื้อกรรมสิทธิ์โดยสมบูรณ์ (Freehold) ในที่ดินพร้อมสิ่งปลูกสร้างในโรงแรมพีพี ไอแลนด์ วิลเลจ บีช รีสอร์ท แอนด์ สปา รีสอร์ทหรูระดับ 4.5 ดาว ซึ่งตั้งอยู่บนเกาะพีพี จังหวัดกระบี่ โดยกองทุนนี้มีรายได้ที่แน่นอน และปรับเพิ่มขึ้นทุก 3 ปี จากการให้บริษัท พีพี วิลเลจ แอสเซ็ท แมนเนจเม้นท์ ซึ่งเป็นกลุ่มผู้บริหารเดิมเช่าทรัพย์สินเป็นเวลา 15 ปี รวมทั้งมีหลักประกันการเช่าทรัพย์สินอีก 6 เดือน
นอกจากนี้ผู้ลงทุนยังเชื่อมั่นในผู้บริหารโรงแรม คือ Outrigger Enterprises Group ซึ่งก่อตั้งในฮาวาย และเป็นหนึ่งในผู้นำด้านการบริหารธุรกิจโรงแรมในแถบเอเชียแปซิฟิคขนาดใหญ่ โดยมีประสบการณ์กว่า 60 ปีในการเป็นเจ้าของ บริหารจัดการโรงแรม รีสอร์ทในหลายประเทศทั่วโลก